****

**РЕПУБЛИКА СРБИЈА**

**МИНИСТАРСТВО ТРГОВИНЕ,**

**ТУРИЗМА И ТЕЛЕКОМУНИКАЦИЈА**

КОНКУРСНА ДОКУМЕНТАЦИЈА

ЗА

КОНКУРС

ЗА ДОДЕЛУ СУБВЕНЦИЈА ЗА ОЧУВАЊЕ И РАЗВОЈ ТРАДИЦИОНАЛНИХ

ЗАНАТА У 2021. ГОДИНИ

У СКЛАДУ СА

ЗАКЉУЧКОМ ВЛАДЕ РЕПУБЛИКЕ СРБИЈЕ О УСВАЈАЊУ ПРОГРАМА РАСПОРЕДА И КОРИШЋЕЊА СУБВЕНЦИЈА ЗА ОЧУВАЊЕ И

РАЗВОЈ ТРАДИЦИОНАЛНИХ ЗАНАТА У 2021. ГОДИНИ

(05 Број: 401-2365/2021 од 18. марта 2021. године)

БЕОГРАД, 30. март 2021. године

**Ј а в н и п о з и в**

Министарство трговине, туризма и телекомуникација (у даљем тексту: Министарство), на основу Закључка Владе Републике Србије 05 број 401-2365/2021 од 18. марта 2021. године о усвајању Програма распореда и коришћења субвенција за очување и развој традиционалних заната у 2021. години (у даљем тексту: Програм), позива заинтересоване привредне субјекте да поднесу пријаве на Конкурс за доделу субвенција за очување и развој традиционалних заната у 2021. години (у даљем тексту: Конкурс).

Програмски циљеви односно сврха доделе субвенција је очување и унапређење заната који су традиционални у Републици Србији, повећање броја запослених лица која располажу знањем и вештинама традиционалних заната, као и повећање могућности за запошљавањем и задржавањем становништва, посебно младих у руралним подручјима и промоција производа и услуга традиционалних заната.

Субвенције по овом Програму представљају наменска финансијска средства и додељују се бесповратно и представљају *de minimis* државну помоћ.

**I Намена и износ субвенција**

Субвенције намењене за очување и развој традиционалних заната користе се за следеће намене:

1. за запошљавање лица код привредног субјекта који се бави традиционалним занатима,

**или**

 2) за промоцију производа и услуга традиционалних заната.

**Подносилац пројекта може поднети само један захтев, за једну намену.**

 Привредни субјекти пријављују своје пројекте искључиво на обрасцу СЗТЗ (који је саставни део конкурсне документације) и могу да конкуришу за доделу субвенција за једну намену. Пријаве у којима није наведена намена неће бити разматране.

 Максимално трајање пројекта је:

* за намену из тачке 1) за запошљавање лица код привредног субјекта који се бави традиционалним занатима - шест месеци, почев од дана закључења уговора;
* за намену из тачке 2) за промоцију производа и услуга традиционалних заната - до шест месеци, почев од дана закључења уговора.

 Министарство додељује средства у укупном износу од 8.000.000 динара.

 Привредни субјекти који конкуришу за намену из тачке 1) став I, могу конкурисати за субвенцију у износу од 350.000 динара (са пдв-ом).

 Привредни субјекти који конкуришу за намену из тачке 2) став I, максимални износ који може бити одобрен по предлогу пројекта је 250.000 динара (са пдв-ом).

Износ одобрених средстава може бити и мањи од износа тражених средстава.

Уколико су трошкови пројекта већи од износа одобрене и исплаћене субвенције, корисник субвенције обезбеђује сопствена средства за износ разлике.

Бесповратна средства ће се додељивати до утрошка средстава намењених за реализацију овог Програма.

Средства која се одобре за реализацију пројекта су наменска средства и могу се користити искључиво за реализацију конкретног пројекта и у складу са уговором који се закључује између Министарства и подносиоца предлога пројекта.

**II Право учешћа**

У складу са Програмом, традиционални занат означава вештину, нарочито ручног рада, као и професију која подразумева целокупан процес израде уникатних производа и пружања услуга, а које су засноване на традиционалним знањима и технологијама, употребом природних материјала у процесу производње, уз коришћење претежно једноставних алата.

Привредним субјектима сматрају се привредна друштва, предузетници и задруге (које су ускладиле своја акта, органе и пословање са Законом о задругама („Службени гласник РС”, број 112/15).

Право на учешће у Конкурсу **имају** привредни субјекти, под условом да се налазе:

1) уписани у одговарајући регистар Агенције за привредне регистре (у даљем тексту: АПР), са активним статусом,

2) у Евиденцији сертификованих старих и уметничких заната и послова домаће радиности (у даљем тексту: Евиденција), односно који имају сертификат министарства надлежног за послове привреде, издат у складу са Правилником о одређивању послова који се сматрају старим и уметничким занатима, односно пословима домаће радиности, начину сертификовања истих и вођењу посебне евиденције издатих сертификата („Службени гласник РС”, бр. 21/05, 1/10 и 56/12).

Право учешћа на Конкурсу **немају** привредни субјекти:

1. ако је у њима покренут стечајни поступак или ликвидација, односно принудна ликвидација;
2. ако имају доспеле, а неизмирене пореске и друге финансијске обавезе према Републици Србији (осим у случају одобреног репрограма ових дуговања);
3. ако је предузетник, односно одговорно лице у привредном субјекту осуђивано или се против њега води истрага или кривични поступак у вези са кривичним делима из области привреде, односно у вези са кривичним делима из делатности привредног субјекта.

Напомена:

Привредни субјекат који је привремено одјављен у АПР-у, нема право учешћа на Конкурсу.

**ДОКАЗИ КОЈИ СЕ ПРИЛАЖУ УЗ ПРИЈАВУ НА ОБРАСЦУ СЗТЗ:**

Привредни субјекат који конкурише за субвенцију прилаже попуњен образац СЗТЗ (мора бити потписан и оверен на одговарајућим страницама), потписане изјаве, попуњен и потписан наративни део пројекта за који привредни субјекат тражи субвенцију и прилоге, којима се доказује испуњеност услова у складу са овим јавним позивом. Привредни субјекат прилаже фотографије својих производа и/или штампани материјал (максимално до 500 г), којима доказује да се бави традиционалним занатом. Подносилац пријаве је обавезан да потпише странице 3, 4, 5, 6, 7, 8, 9. и 11, у образцу СЗТЗ, на местима која су означена: „потпис“.

Пријаве на Конкурс које не садрже потписане изјаве, неће бити разматране.

**III Начин подношења пријаве на Конкурс**

Пријаву, која у складу са Програмом представља Захтев за коришћење бесповратних средстава, привредни субјекти подносе Министарству на обрасцу СЗТЗ, **најкасније до среде, 21. априла 2021. године.**

Благовремено примљеним пријавама ће се сматрати оне које буду предате на писарници Министарства, у згради Немањина 22-26, Београд, или достављене поштом, на адресу: Министарство трговине, туризма и телекомуникација, Сектор за трговину услуге и политику конкуренције, Група за развој услуга и националног бренда Србије, Немањина 22-26, 11000 Београд.

Поштански печат на ковертама – за пријаве послате поштом, не сме имати датум после 21. априла 2021. године.

Затворени коверат који садржи образац СЗТЗ, потписане изјаве и прилоге мора бити читко означен на предњој страни коверте, следећим текстом:

**КОНКУРС ЗА ДОДЕЛУ СУБВЕНЦИЈА**

**ЗА ОЧУВАЊЕ И РАЗВОЈ ТРАДИЦИОНАЛНИХ ЗАНАТА У 2021. ГОДИНИ**

 **- НЕ ОТВАРАТИ –**

Пројектни предлози достављени другим путем (нпр. путем мејла и сл.), неће бити узети у разматрање.

Пријаве које су неблаговремене и/или некомплетне (без потписаних изјава и без потребних прилога), као и пријаве које нису у складу са овим јавним позивом, неће бити разматране.

**IV Комисија и оцена испуњености услова за доделу подстицајних средстава**

У складу са Програмом Конкурс за доделу субвенција спроводи Комисија коју је решењем именовао министар надлежан за послове трговине (у даљем тексту: министар).

Комисија утврђује испуњеност услова за доделу субвенција у складу са Програмом и оцењује пријаве на основу критеријума, те сачињава бодовну листу за сваку пријаву.

Критеријуми за доделу субвенција су:

|  |
| --- |
| ***1) За запошљавање лица код привредног субјекта који се бави традиционалним занатима*** |
| 1. усклађеност пројекта са циљевима и наменом Програма |
| 2. прецизност и очекиване резултате пројекта корисника субвенције |
| 3. временски период бављења и одговарајуће искуство подносиоца пројекта или његових чланова из области у којој се планира реализација пројектних активности |
| 4. референце корисника субвенције које се односе на промоцију традиционалних заната на изложбама и другим манифестацијама у земљи и иностранству, кроз штампане публикације на српском или страном језику, на радионицама и семинарима у оквиру институција образовања, локалне самоуправе и сл. Писани докази који се односе на референце корисника субвенције морају бити издати од организатора манифестације, локалне самоуправе и државне или друге институције, уколико корисник субвенције поседује наведене референце. Привредни субјекат подноси максимално три референце. |

|  |
| --- |
| ***2) За промоцију производа и услуга традиционалних заната*** |
| 1. усклађеност пројекта са циљевима и наменом Програма |
| 2. прецизност и очекиване резултате пројекта корисника субвенције |
| 3. процена/оцена утицаја промоције производа и услуга |
| 4. оцена сразмерности количине тражених средстава и резултата у односу на предложени пројекат |
| 5. референце корисника субвенције које се односе на промоцију традиционалних заната на изложбама и другим манифестацијама у земљи и иностранству, кроз штампане публикације на српском или страном језику, на радионицама и семинарима у оквиру институција образовања, локалне самоуправе и сл. Писани докази који се односе на референце корисника субвенције морају бити издати од организатора манифестације, локалне самоуправе и државне или друге институције, уколико корисник субвенције поседује наведене референце. Привредни субјекат подноси максимално три референце. |

**За запошљавање лица код привредног субјекта који се бави традиционалним занатима:**

1. ***Усклађеност пројекта са циљевима и наменом Програма (од 1 до 5 бодова)***
2. ***Прецизност и очекиване резултате пројекта корисника субвенције (од 1 до 5 бодова)***
3. ***Временски период бављења и одговарајуће искуство подносиоца пројекта или његових чланова из области у којој се планира реализација пројектних активности (од 1 до 5 бодова)***
4. ***Референце корисника субвенције (од 0 до 6 бодова)***

**За промоцију производа и услуга традиционалних заната:**

1. ***Усклађеност пројекта са циљевима и наменом Програма (од 1 до 5 бодова)***
2. ***Прецизност и очекиване резултате пројекта корисника субвенције (од 1 до 5 бодова)***
3. ***Процена/оцена утицаја промоције производа и услуга (од 1 до 5 бодова)***
4. ***Оцена сразмерности количине тражених средстава и резултата у односу на предложени пројекат (од 1 до 5 бодова)***
5. ***Референце корисника субвенције (од 0 до 6 бодова)***

Укупан број бодова по пријави износи најмање 3 (три), односно 4 (четири) бода, а највише 21 (двадесетједан), односно 26 (двадесетшест) бодова.

Пријаве са највећим бројем бодова имаће приоритет за доделу субвенција.

Бесповратна средства ће се додељивати до утрошка средстава намењених за реализацију Програма.

Комисија утврђује ранг листу на основу појединачних бодовних листа и сачињава Извештај о оцењивању пријава са предлогом расподеле расположивих средстава, односно предлогом да се подстицајна средства не доделе у случају да ниједна пријава не испуњава прописане услове. Комисија у Извештају предлаже министру да се најбоље оцењеним пријавама по редоследу на ранг листи доделе субвенције до укупног износа субвенција од 8.000.000,00 динара. На основу Извештаја доноси се решење о додели субвенција привредним субјектима, сходно Програму, односно решење да се субвенције не доделе, у случају да ниједна пријава не испуњава прописане услове.

**V** **Доношење Одлуке о оправданости *de minimis* државне помоћи о додели субвенција за очување и развој традиционалних заната у 2021. години**

У складу са чланом 95д Уредбе о правилима за доделу државне помоћи („Службени гласник РС“, бр. 13/10, 100/11, 91/12, 37/13, 97/13 и 119/14) Министарство надлежно за послове трговине донеће Одлуку о оправданости доделе de minimus државне помоћи и у писаној форми ће обавестити корисника државне помоћи о томе да му додељује de minimus државну помоћ.

**VI** **Доношење Решења о додели субвенција привредним субјектима за очување и развој традиционалних заната у 2021. години**

Решење о додели субвенција привредним субјектима за очување и развој традиционалних заната у 2021. години (у даљем тексту: Решење), доноси министар на основу предлога који сачињава Комисија.

Решење о додели је коначно.

У случају да неко од корисника средстава којима су Решењем опредељена бесповратна финансијска средства одустане од додељених средстава или не испуни услове из уговора, или не приступи закључењу уговора, преостали износ бесповратних финансијских средстава ће се доделити према редоследу утврђеном у складу са Коначном листом вредновања и рангирања пријављених привредних субјеката по Јавном конкурсу за доделу субвенција за очување и развој традиционалних заната у 2021. години.

Решење о додели средстава корисницима објављује се на званичној интернет страници Министарства [www.mtt.gov.rs](http://www.mtt.gov.rs).

**VII** **Закључивање Уговора и исплата субвенција**

Министарство и подносилац пројекта закључују уговор којим се уређују међусобна права и обавезе и одговорности уговорних страна.

Пре закључења уговора подносилац је у обавези да достави: бланко соло меницу и менично овлашћење, као средство обезбеђења у случају неиспуњења уговорних обавеза, податке о овлашћеном лицу привредног друштва/предузетника/ задруге, као и извод са рачуна своје пословне банке којим доказује сопствено учешће у реализацији пројекта.

Пренос додељених средставa врши се након потписивања Уговора, у року одређеним Уговором.

Пројекат за који су додељена средства, као и сва плаћања у вези са његовом реализацијом, корисник субвенције извршава у року одређеним Уговором.

У случају новонасталих околности које угрожавају или онемогућавају реализацију пројекта или угрожавају наменску употребу додељених бесповратних средстава, корисник субвенције доставља Комисији писани образложени захтев за измену Уговора. Писани образложени захтев се може односити само за продужетак рока за реализацију пројекта. Захтеве за измене Уговора које би довеле до промене намене средстава или повећања додељеног износа бесповратних средстава Комисија неће разматрати.

Након пријема писаног образложења захтева, председник Комисије сазива ванредну седницу Комисије, на којој ће се одлучивати да ли постоје оправдани разлози за измену Уговора и о томе обавештава корисника субвенције.

**VIII** **Праћење реализације програма и подношење Извештаја о употреби субвенција**

Корисници субвенција достављају извештаје o правдању средстава и осталу прописану документацију у складу са Уговором.

Након истека рока за реализацију пројекта, за правдање наменског трошења субвенција за пројекте неопходно је доставити целокупну пратећу документацију којом се правда износ финансијских средстава исплаћених од стране Министарства.

Неутрошена средства корисник субвенције враћа у буџет Републике Србије.

Након истека рока за реализацију пројекта, корисници субвенција у обавези су да доставе Извештај о реализацији ефеката Програма.

**IX Додатне информације**

Додатне информације у вези са Конкурсом и конкурсном документацијом се могу добити преко телефона 011/26-44-944, радним даном од 10 до 14 сати. Министарство ће све релевантне информације у вези са Конкурсом, као и евентуална додатна обавештења, објавити на интернет страници Министарства ([www.mtt.gov.rs](http://www.mtt.gov.rs/)).

Мејл адреса за електронску пошту је: ana.gemaljevic@mtt.gov.rs и slavica.djurdjevic@mtt.gov.rs